Mergaitė
Pražydo, pasklido žiedai po laukus 
Ir pievas išpynė margai;
Aš skinsiu, sau pinsiu rausvus vainikus, 
Žydėsiu, kaip žydi laukai.

Banguoja ir mainos tarp kalnų žalių 
Upelis nuo margo dangaus;
Stebėsiuos, gėrėsiuosi vilnių blaivių 
Ir savo vainiko gražaus.

Sučilbo-pragydo tarp girių saldžiai 
Paukštelių byla įvairi;
Dainuosiu-ringuosiu po giria skardžiai 
Ir aš, karalienė graži.

Sužvengė, subildo žirgelis toli:
Bernužis atjoja giria;
Palėkusi slėpsiuos; žaibu-akimi 
Pažvelgsiu tiktai paslapčia.

Maironis
Eilėraščiai